**DĖL FINANSINĖS PARAMOS ŠEIMYNOMS, GLOBĖJAMS IR DAUGIAVAIKĖMS ŠEIMOMS TVARKOS APRAŠO PATVIRTINIMO**

2017 m. kovo 31 d. d. Nr. TS-

Rokiškis

Vadovaudamasi Lietuvos Respublikos savivaldos įstatymo 16 straipsnio 2 dalies 38 punktu ir Rokiškio rajono savivaldybės tarybos 2017 m. vasario 24 d. sprendimu Nr. TS-17 ,,Dėl Rokiškio rajono savivaldybės biudžeto 2017 metams patvirtinimo“, Rokiškio rajono savivaldybės taryba

n u s p r e n d ž i a:

 Patvirtinti Finansinės paramos šeimynoms, globėjams ir daugiavaikėms šeimoms tvarkos aprašą (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Zita Čaplikienė

 PRITARTA

 Rokiškio rajono savivaldybės tarybos

 2017 m. kovo 31 d.

 sprendimu Nr. TS-

**ROKIŠKIO RAJONO SAVIVALDYBĖS FINANSINĖS PARAMOS ŠEIMYNOMS, GLOBĖJAMS IR DAUGIAVAIKĖMS ŠEIMOMS TVARKOS APRAŠAS**

**1. BENDROSIOS NUOSTATOS**

 1. Rokiškio rajono savivaldybės finansinės paramos šeimynoms, globėjams ir daugiavaikėms šeimoms tvarkos aprašas reglamentuoja finansinę paramą Rokiškio rajono savivaldybės (toliau – Savivaldybės):

 1.1. šeimynoms, kurios yra įsteigusios šeimyną Rokiškio rajono savivaldybėje ir kurių vaikams, likusiems be tėvų globos, nustatyta globa (rūpyba);

 1.2. globėjams, kurie deklaravę gyvenamąją vietą ir gyvena Rokiškio rajono savivaldybėje ir kurių vaikams, likusiems be tėvų globos, nustatyta globa (rūpyba);

 1.3. daugiavaikėms šeimoms, auginančioms 3 ir daugiau vaikų, kurios yra deklaravusios gyvenamąją vietą ir gyvena Rokiškio rajono savivaldybėje.

**II. FINANSINĖS PARAMOS ŠEIMYNOMS, GLOBĖJAMS IR DAUGIVAIKĖMS ŠEIMOMS ORGANIZAVIMAS**

 2. Finansinę paramą šeimynoms, globėjams ir daugiavaikėms šeimoms organizuoja savivaldybės administracijos direktoriaus sudaryta komisija (toliau – Komisija). Komisija sudaroma iš Centralizuotos buhalterinės apskaitos, Juridinio ir personalo, Socialinės paramos ir sveikatos, Statybos ir infrastuktūros plėtros, Vaiko teisių apsaugos skyrių valstybės tarnautojų.

**III. FINANSINĖS PARAMOS LĖŠŲ NAUDOJIMAS IR KONTROLĖ**

 3. Finansinė parama skiriama šeimynoms, globėjams ir daugiavaikėms šeimoms iš savivaldybės biudžeto Socialinės paramos ir sveikatos apsaugos paslaugų kokybės gerinimo programos šiai priemonei numatytų lėšų.

 4. Finansinė parama nekilnojamam turtui įsigyti, remontui skiriama šeimynoms, globėjams ir daugiavaikėms šeimoms vieną kartą visam laikotarpiui iki 130 BSI.

 5. Finansinė parama kilnojamam turtui ir kitoms prekėms įsigyti skiriama šeimynoms, globėjams ir daugiavaikėms šeimoms ne daugiau kaip 2 kartus per metus. Skiriama metinė suma –iki 65 BSI.

 6. Finansinę paramos apskaitą veda Centralizuotos buhalterinės apskaitos skyrius.

**IV. PARAMOS SKYRIMO TVARKA**

 7. Pareiškėjas, kuriam reikalinga parama, kreipiasi į seniūniją pagal savo gyvenamąją vietą ir pateikia šiuos dokumentus;

 7.1. laisvos formos prašymą;

 7.2. pažymą apie šeimos sudėtį;

 7.3. pažymą apie šeimos pajamas (paskutinių trijų mėnesių iki kreipimosi mėnesio);

 7.4. kitus dokumentus, patvirtinančius paramos būtinumą.

 8. Seniūnija, gavusi asmens prašymą, per 10 darbo dienų patikrina pareiškėjo gyvenimo sąlygas, surašo buities sąlygų patikrinimo aktą, kuriame nurodoma paramos reikalingumas. Pareiškėjo dokumentus ir buities sąlygų patikrinimo aktą pateikia Savivaldybės administracijai.

 9. Komisija, išnagrinėjusi pareiškėjo prašymą ir pateiktus dokumentus, priima sprendimą dėl vienkartinės paramos šeimynai, globėjai ar daugiavaikei šeimai skyrimo.

 10. Komisijos sprendimas įforminamas Komisijos protokolu, kurio pagrindu Savivaldybės administracijos Juridinio ir personalo skyrius sudaro sutartį dėl paramos skyrimo.

 11. Skirta parama pareiškėjui į nurodytą sąskaitą pervedama, kai yra pasirašyta sutartis ir pateikti dokumentai dėl nekilnojamo turto ar kilnojamo turto ir kitų prekių įsigijimo.

**V. ŠEIMYNŲ, GLOBĖJŲ IR DAUGIAVAIKŲ ŠEIMŲ FINANASINĖS PARAMOS SKYRIMO KRITERIJAI**

 12. Parama skiriama šeimynoms, globėjams ir daugiavaikėms šeimoms, kurios augina 3 ir daugiau vaikų iki 18 metų (arba iki 24 metų, jeigu mokosi pagal bendrojo ugdymo programą ar pagal formaliojo profesinio mokymo programą, arba studijuoja aukštojoje mokykloje dieniniame skyriuje).

 13. Daugiavaikės šeimos ir globėjai turi teisę į paramą, kai šeimos vidutinės pajamos, tenkančios vienam šeimos nariui per mėnesį, yra mažesnės kaip 1,5 VRP (vidutinės remiamos pajamos).

 14. Pirmenybė paramai gauti teikiama atsižvelgiant į:

 14.1. šeimos pajamas, tenkančias vienam šeimos nariui;

 14.2. seniūnijos buities sąlygų patikrinimo akte nurodytas faktines aplinkybes;

 14.3. vaikų skaičių šeimoje.

**VI. BAIGIAMOSIOS NUOSTATOS**

 15. Savivaldybės administracijos Centralizuotos buhalterinės apskaitos skyrius atsako už lėšų apskaitą ir išmokėjimą, skirtą šeimynoms, globėjams ir daugiavaikėms šeimoms.

 16. Savivaldybės administracijos direktoriaus įsakymu paskirtas Komisijos atsakingas specialistas atsako už dokumentų, kuriais priimami sprendimai skirti paramą, parengimą ir jų saugojimą Lietuvos Respublikos įstatymų ir kitų teisės aktų nustatyta tvarka.

 17. Sprendimas dėl finansinės paramos teikimo gali būti skundžiamas Lietuvos Respublikos administracinių bylų teisenos įstatymo nustatyta tvarka.

Rokiškio rajono savivaldybės tarybai

**AIŠKINAMASIS RAŠTAS PRIE SPRENDIMO ,,DĖL FINANSINĖS PARAMOS ŠEIMYNOMS, GLOBĖJAMS IR DAUGIAVAIKĖMS ŠEIMOMS TVARKOS APRAŠO PATVIRTINIMO‘‘**

 **Parengto projekto tikslai ir uždaviniai.** Patvirtinti Rokiškio rajono savivaldybės finansinės paramos šeimynoms, globėjams ir daugiavaikėms šeimoms tvarkos aprašą.

 **Šiuo metu teisinis reglamentavimas.** Lietuvos Respublikos vietos savivaldos įstatymas ir Rokiškio rajono savivaldybės tarybos sprendimu patvirtintas rajono savivaldybės biudžetas.

 **Sprendimo projekto esmė.** Rokiškio rajono savivaldybės biudžete pirmą kartą buvo patvirtintas finansinės paramos skyrimas šeimynoms, globėjams ir daugiavaikėms šeimoms. Patvirtinus savivaldybės taryboje finansinės paramos šeimynoms, globėjams ir daugiavaikėms šeimoms tvarkos aprašą, šie pareiškėjai galės kreiptis į seniūniją pagal gyvenamąją vietą ir pateikti prašymą dėl paramos. Parama bus skiriama nekilnojamam turtui įsigyti, remontuoti vieną kartą visam laikotarpiui iki 130 BSI, taip pat kilnojamam turtui ir kitoms prekėms įsigyti skiriama ne daugiau 2 kartus per metus. Metinė suma neviršija 65 BSI. Finansinę paramą šeimynoms, globėjams ir daugiavaikėms šeimoms organizuos savivaldybės administracijos direktoriaus sudaryta komisija.

 **Galimos pasekmės, priėmus siūlomą tarybos sprendimo projektą:**

 **teigiamos** – bus suteikta finansinė parama šeimynoms, globėjams ir daugiavaikėms šeimoms.

 **neigiamų** – nėra.

 **Kokia sprendimo nauda Rokiškio rajono gyventojams.** Patvirtinus šį finansinės paramos tvarkos aprašą, rajone deklaravusios ir gyvenančios daugiavaikės šeimos, globėjai ir šeimynos galės kreiptis į savivaldybės administraciją dėl paramos: nekilnojamam turtui įsigyti, remontuoti, transporto priemonei, kitokiam kilnojamam turtui ir kitoms prekėms įsigyti

 **Finansavimo šaltiniai ir lėšų poreikis**: Finansavimo šaltinis- savivaldybės lėšos.

 **Suderinamumas su Lietuvos Respublikos galiojančiais teisės norminiais aktais**: Projektas neprieštarauja galiojantiems teisės aktams.

 **Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertinamas antikorupciniu požiūriu.

Skyriaus vedėjo pavaduotoja Zita Čaplikienė